Narodna skupština
20030418

Ako bi mi poslanička većina DOS-a rekla, pa vi ste zapravo doneli takav zakon, te tarifne borjeve i u vreme kada ste ga donosili takođe su takse bile visoke, mogao bih da se i složim. A da sam bio poslanik u to vreme, sasvim sigurno ne bih mogao mirne duše i mirne savesti da glasam za tako visoke takse. Kada je u pitanju deo ovog zakona gde su pojedine tarife, mogu da kažem da su upravo tarife povećane u onim oblastima gde bi najmanje trebalo da budu povećane. One zapravo destimulativno utiču na mnoge delatnosti obuhvaćene tim tarifnim brojevima.Kada budemo govorili o amandmanu SPS-a na tarife, onda ću nešto preciznije o tome reći. Za sada mogu da kažem da su takse vezane za uslove pri otpočinjanju delatnosti u oblasti protivpožarne zaštite i po nekoliko desetina hiljada dinara. Pitam se kome je u interesu da i na taj način destimuliše obavljanje takvih delatnosti kao što je protivpožarna zaštita, sasvim sigurno jedna od važnih delatnosti koje se u ovom momentu u društvu obavljaju.